L 71/6
SK
Úradný vestník Európskej únie
9.3.2023
(14)
Okrem toho podobnosť úrovne kyslosti nemôže viesť k zámene medzi CHZO „Aceto Balsamico di Modena“ a CHOP „Aceto Balsamico Tradizionale di Modena“ ani k mylnej predstave, že ide o „Aceto Balsamico Tradizionale di Modena“.
Aj keď výrobky s oboma označeniami majú určité spoločné vlastnosti, ako napríklad úroveň kyslosti, vyrábajú sa z rôznych surovín a riadia sa odlišnými výrobnými metódami, a teda zostávajú odlišné.
(15)
Napokon, CHZO „Aceto Balsamico di Modena“ nie je vymedzený ako vínny ocot, a preto nepodlieha pravidlám uplatniteľným na vínne octy, najmä pokiaľ ide o minimálnu kyslosť.
(16)
Pokiaľ ide o námietky týkajúce sa rozšírenia rozsahu veľkostí fliaš, zmenu nemožno považovať za obmedzenie pre hospodárske subjekty zapojené do balenia výrobku „Aceto Balsamico di Modena“.
Naopak, povolenie dodatočného objemu nádob ako 0,100 l, 0,150 l, 0,200 l alebo 1,5 l možno považovať za liberalizáciu podmienok plnenia do fliaš.
Možný vplyv zvýšenej hospodárskej súťaže, ktorá by mohla vyplynúť z uvádzania „Aceto Balsamico di Modena“ na trh v širšej škále veľkostí fliaš, by bol v súlade so základnými zásadami politiky hospodárskej súťaže EÚ a nemal by sa považovať za vplyv poškodzujúci povesť CHZO „Aceto Balsamico di Modena“.
(17)
Cieľom vlastností nádob s objemom menším ako 0,250 litrov uvedených v oddiele 3.5 jednotného dokumentu je zabezpečiť minimálny štandard jednotnosti medzi fľašami, v ktorých sa bude výrobok predávať.
Toto pravidlo balenia nie je zahrnuté v opise výrobku ani nie je vypracované so zreteľom na špecifickosť výrobku v bode jednotného dokumentu venovanom súvislosti, a preto ho nemožno považovať za podstatný prvok prezentácie výrobku.
Keďže tieto požiadavky sú stanovené len pre nové nádoby s objemom menším ako 0,250 litra, ktoré neboli povolené pred touto zmenou, namietaná zmena nebude mať negatívny vplyv na investície do nádob, ktoré už spoločnosti zaoberajúce sa plnením „Aceto Balsamico di Modena“ do fliaš vynaložili, a preto nebude mať za následok ich hospodársku stratu.
(18)
Informácie týkajúce sa kontrolného orgánu neboli poskytnuté priamo v jednotnom dokumente, pretože v súlade s prílohou I k vykonávaciemu nariadeniu Komisie (EÚ) č. 668/2014 (5) sa v ňom nepožadujú.
Tieto informácie však boli zahrnuté do špecifikácie výrobku, ako sa stanovuje v článku 7 ods.
1 písm.
g) nariadenia (EÚ) č. 1151/2012.
(19)
Pokiaľ ide o námietky namietateľov k požadovanému súladu s parametrami pomeru izotopov, takéto parametre boli zavedené s cieľom lepšie odhaliť možné falšovanie vínneho octu a zlepšiť systém kontroly „Aceto Balsamico di Modena“.
Overenie pomeru izotopov sa v každom prípade vykonáva vo fáze výroby, a teda sa týka iba výrobcov „Aceto Balsamico di Modena“.
(20)
Zmeny špecifikácie výrobku uverejnené v Úradnom vestníku Európskej únie týkajúce sa názvu „Aceto Balsamico di Modena“ (CHZO) by sa preto mali schváliť.
(21)
Opatrenia stanovené v tomto nariadení sú v súlade so stanoviskom Výboru pre politiku kvality poľnohospodárskych výrobkov,
PRIJALA TOTO NARIADENIE:
Článok 1
Zmeny špecifikácie výrobku uverejnené v Úradnom vestníku Európskej únie týkajúce sa názvu „Aceto Balsamico di Modena“ (CHZO) sa schvaľujú.
(5) Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v.
EÚ L 179, 19.6.2014, s. 36).